钦定古今图书集成/明伦汇编/官常典/第584卷 > 李化龙
## 钦定古今图书集成/明伦汇编/官常典/第584卷 > 李化龙

按《明外史》本传：“化龙，字于田，长垣人。万历二年进士。
除嵩县知县。年甫二十，胥吏易之。化龙阴察其奸，悉
召置之法，县中大治。迁南京工部主事，就转吏部，出
为河南提学佥事，历山东参议参政。入为太仆少卿，
转右通政使。二十二年夏，擢右佥都御史，巡抚辽东。
初，总兵官李成梁破杀泰宁速把亥，其子把兔儿、弟”
炒花据旧辽阳以北，居两河之中，益结土蛮为患。其
年四月，把兔儿围辽阳，朵颜小歹、青福馀、伯言儿分
犯锦、义，掠清细河，巡抚韩取善坐免。化龙受事甫两
月，把兔儿与伯言儿等寇镇武，又约土蛮子卜言台
周犯右屯。把兔儿先至吴家坟。化龙与总兵官董一
元定计，先击把兔儿，败之。伯言儿中流矢死，把兔被
伤。卜言台周至，攻右屯不利，亦解去。于是把兔、小歹
青、卜言台周益相结，谋复前耻。化龙与一元严备之。
一元又出塞捣巢有功，而把兔伤重竟死，边塞詟服，
详具《一元传》。进兵部右侍郎。明年，小歹青悔祸款塞，
请开本市于义州，且告朵颜长昂将犯边。已，长昂果
犯锦、义，副总兵李如梅击却之。歹青言既信，化龙遂
许其请。上疏曰：“环辽皆敌也。迤北土蛮种类多不可
数。近边者，直宁、前则长昂，直锦、义则小歹青，直广宁；
辽、沈则把兔、炒花，花大直开、铁则伯言、煖兔。其在东
边海西则猛骨孛罗、那林、孛罗卜寨，皆与辽地项背
相望。并墙围猎，则刁斗声相闻，盖肘腋忧也。自那卜
被剿”数年，东陲无事。去年，把兔伯言战死炒花，花大
一败涂地。今伯言子宰赛受罚入市。广宁、辽、沈、开、铁
间，警报渐希，所未驯伏者，惟小歹青与长昂耳。小歹
青素凶狡雄长，诸部西助长昂，东助炒花，大举动以
数万，小窃则飞骑出没锦、义间。自周之望、柏朝翠战
殁，无敢以一矢加遗。凌河上下方数百里，“野多暴骨，
民无宁宇。远虑者每以河西不保为虞，今乃叩关求
市。臣遍询将领及彼地居民，佥言木市开有五利：河
西无木，皆在边外。叛乱以来，仰给河东，以边警又不
时至，故河西木贵于玉，市通则材木不可胜用。利一
所疑于歹青者无信耳。彼重市为生路，当市时必不
行掠，即今年市而明年掠。我已收今年不掠之利矣，
利二。辽东马市，成祖所开，无他赏，本听商民与交易木市与马市等，有利于民，不费于官，利三。”大举之害
酷而希，零窃之害轻而数小。歹青不掠锦、义，零窃少
矣。又西不助长昂，东不助炒花，则敌势渐分，即宁前、
广宁患亦渐减。且大举先报，又得预为备，利四。零窃
既希，边人“益得修备利。”《五》疏入，从之。化龙寻以病去，
木市亦停止。其后总兵官马林复议开市，与巡抚李
植相左，论久不决，小歹青遂复为寇云。二十七年三
月起故官，总督湖广、川、贵军务，兼巡抚四川，讨播州
叛臣杨应龙。播州，古夜郎且兰地。唐乾符中，太原人
杨端将兵击南诏，留其地长子孙。明初，杨鉴内附，授
宣慰使。地方千里，西北堑山，东南俯江，称西南奧区。
传至应龙，性猜狠嗜杀。数从征调，恃功骄蹇。知川兵
脆弱，阴有据《蜀志》间出，剽州县，嬖小妻田雌凤，谗杀
妻张氏，屠其家。用诛罚立威，所属五司七姓不堪其
虐，走贵州告变。巡抚叶梦熊疏请大征，诏不听，逮系
重庆狱。应龙诡将兵征倭自效，得脱归，复逮不出。四
川巡抚王继光发兵讨覆于白石，应龙诿罪诸苗，朝
廷命邢玠总督，值东西用兵，势未能穷治，因招抚之。
应龙益横，所居僭饰《龙凤令》，部人称其子朝栋为后
主，益结生苗，夺五司七姓地并湖、贵四十八屯地以
畀之。州人有赀者，辄杀而取其赀以养苗，苗皆乐为
用，乃岁出侵掠。是年二月败官军于飞练堡，都司杨
国柱、指挥李廷栋等皆死。已，复破，杀綦江参将房嘉
宠、游击张良贤，投尸蔽江下。伪军师孙时泰请直取
重庆，捣成都，劫蜀王为质。而应龙迁延声言争地界，
冀曲赦如曩。时化龙至成都，征兵未至，亦谬为好语
縻之。帝闻綦江破，大怒，追褫前四川、贵州巡抚谭希
思江东之职，而赐化龙剑，假便宜讨贼。贼焚东坡、烂
桥，梗湖、贵路；又焚龙泉，走都司杨惟忠。化龙劾诸大
帅不用命者，沈尚文逮治，童元镇、刘𬘩皆革职，充为
事官。诸军大集。化龙先檄水西兵三万守贵州，断招
苗路，乃移重庆大誓文武。明年二月分八道进兵。川
师四路：总兵官刘𬘩由綦江，总兵官“马孔英由南川；
总兵官吴广由合江，副将曹希彬受广节制，由永宁。”
《黔师》三路，“总兵官童兀镇由乌江，参将朱鹤龄受元
镇节制，统宣慰使安疆臣由沙溪，总兵官李应祥由
兴隆。《楚师》一路分两翼，总兵官陈璘由白泥；副总兵
陈良玭受璘节制，由龙泉。每路兵三万，官兵三之，土
司七之，贵州巡抚郭”子章驻贵阳，湖广巡抚支可大
移沅州，化龙自将中军策应。帝以楚地辽阔，又擢江
铎为佥都御史，巡抚偏、沅。湖广设偏沅巡抚，自铎始
也。推官高折枝先以南川兵进据桑木镇，𬘩复自綦
江入。应龙以劲兵二万属其子朝栋曰：“尔破綦江，驰
南川，尽焚积聚，彼无能为也。”比抗，诸路兵皆大败。应
龙顿足叹曰：“吾不用时泰计，今死矣。”或言水西佐贼，
化龙诘之疆臣，斩贼使，二氏交遂绝。乌江兵败绩，逮
下元镇于理，诸将益奋。𬘩先入娄山关，直扺海龙囤，
璘、疆臣兵亦至。贼势急，上囤死守，遣使诈降。化龙檄
诸将斩使焚书，以𬘩与应龙有旧，谕无通贼，𬘩械其
人以自明。八路兵皆会囤下，筑长围困之，更番迭攻。
六月，𬘩破土、月二城，应龙募死士拒战，无应者。起提
刀巡垒，见四面火烛天，旁皇长叹，谓妻子曰：“各自为
计，不复能顾若矣！”与二妾俱缢。明晨，官军入城，七子
皆被执。诏磔应龙尸并子朝栋于市。自出师至灭贼，
凡百有十四日。播入杨氏二十九世，八百馀年，至应
龙而绝。以其地置遵义、平越二府，分属川、贵。化龙初
闻父丧，以金革起复，至是乞归终制。三十一年四月，
起工部右侍郎，总理河道，与淮扬巡抚李三才奏开
泇河，由直河入泇口，抵夏镇二百六十里，避黄河、吕
梁之险。再以忧去，未代。叙前平播功，晋兵部尚书，加
少保，荫一子，世锦衣指挥使。三十五年夏，起戎政尚
书。化龙以京营根本，奏陈十一滥，十二苦，十九宜。又
上《屯政》十二事，皆置不理。兵部自二十七年后，左、右
侍郎皆空署。未几，尚书萧大亨亦致仕，化龙掌部事。
三十七年正月，京师讹言寇至，民争避匿，边民逃入
都门者亦数万，九门昼闭。辅臣言：“兵部尚书惟一人，
何以应猝变？”帝亦不报。辽战士二万馀皆老弱，而税
监高淮肆虐，辽人切齿。化龙请停税课，且增兵万人，
又条上兵食款战之策，帝皆不报。一品秩满，加柱国、
少傅，兼太子太保。卒官，年七十。谥襄毅，赠少师，加赠
太师。化龙具文武才。播州之役，以刘𬘩骄蹇，先摧挫
之，而荐其才，故𬘩为尽力。开泇之功，为漕渠永利。详
见《河渠志》。